Massiewe reddingspoging ná motor by krans afrolDie voertuig en die veld rondom die motor het aan die brand geslaan (Foto: NCC Wildfires, Facebook) Die gesamentlike poging van meer as 50 nooddiensbeamptes en vrywilligers het gehelp om ŉ 25-jarige vrou te red nadat haar motor by Chapmanspiek in Kaapstad afgerol het. Die vrou het ernstige beserings opgedoen en haar motor was in ligte laaie nadat dit van die berg afgerol het. Russel Meiring, woordvoerder van ER24, sê volgens inligting het die vrou se voertuig die rand van Chapmanspiek verlaat en gerol voordat dit ongeveer 100 m teen die berg tot stilstand gekom het. Die voertuig en die veld rondom die motor het aan die brand geslaan. Meer as 50 nooddiensbeamptes en vrywilligers het gehelp om die vrou te red (Foto: Hout Bay Volunteer Emergency Medical Service, Facebbok) “Met paramedici se aankoms op die toneel was die brandweer besig om die brandende motor te blus. Verskeie nooddienste het ingespring en die vrou so vinnig moontlik uit die motorwrak probeer bevry,” sê Meiring. Die vrou is per ambulans hospitaal toe geneem (Foto: Hout Bay Volunteer Emergency Medical Service, Facebook) SANParke se Tafelberg Nasionale Park en die Stad Kaapstad se brand-en-reddingsdienste het twee helikopters uitgestuur om te help met brandbestrydingspogings. Ná ŉ uitgebreide reddingsoperasie is die vrou deur paramedici op die toneel gestabiliseer voordat sy deur die Houtbaai Vrywilligers-nooddienste na ŉ nabygeleë hospitaal vervoer is. Die brandweer het ook daarin geslaag om die brand vinnig in bedwang te bring. Die omstandighede rakende die ongeluk word ondersoek.